IEB-matrieks se slaagsyfer verbeterArgieffoto Die 2016 slaagsyfer vir matrikulante wat die Independent Examinations Board (IEB) se eksamen geskryf het, is 98,67%, vergeleke met verlede jaar se slaagsyfer van 98,30%. Die uitslae van dié eksamens is Vrydagoggend, kort ná middernag, bekend gemaak. Al die IEB-kandidate wat geslaag het, het ŉ slaagsyfer behaal wat hulle toelating tot tersiêre studies op een van drie vlakke bied: Altesaam 11 021 voltydse en 703 deeltydse kandidate van 237 eksamenlokale regoor Suidelike Afrika het in Oktober en November 2016 die IEB se Nasionale Senior Sertifikaat (NSS) eksamens afgelê. Die getal eksamenlokale het van 209 in 2015 toegeneem tot 237 omdat 10 nuwe skole by die IEB aangesluit het en aangesien sommige instellings op nasionale vlak meervoudige eksamenlokale bestuur om leerders vanoor die hele land te akkommodeer. Dit is hoofsaaklik instellings vir afstandonderrig en word bedryf soos Unisa. “Die IEB is trots op die prestasie van die 2016-groep. Met ŉ verbintenis tot harde werk oor twaalf jaar van skoolgaan, ondersteun deur ‘n toegewyde groep onderwysers en ouers, het hierdie leerders die eerste groot mylpaal in hul studieloopbane behaal. IEB-leerders, hul ouers en onderwysers besef dit is baie belangriker en betekenisvoller vir naskoolse sukses om die kennis en begrip te hê wat agter die uitslag van die sertifikaat lê. Om ŉ sertifikaat met goeie resultate te hê, maar nie die kern van leer wat vir sukses vereis word daarmee saam nie, beteken eenvoudig om mislukking by die volgende stap van mens se studieloopbaan,” het Anne Oberholzer, hoof- uitvoerende beampte van die IEB, Vrydag gesê. Umalusi het al die aspekte van die 2016 eksamen gemonitor en die uitslae as billik en geldig verklaar. Die 2016 IEB-eksamen is afgelê sonder enige voorvalle wat die integriteit van die proses en die geloofwaardigheid van die uitslae beïnvloed het. Angie Motshekga, minister van basiese onderwys, sal op 4 Januarie die matriekuitslae bekend maak en matrikulante sal op 5 Januarie hul uitslae aanlyn kan kry of by hul skole afhaal.